REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/373-13

6. oktobar 2013. godine

B e o g r a d

ZAPISNIK

53. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 6. OKTOBRA 2013. GODINE

Sednica Odbora je počela u 9,30 časova.

Sednicom je predsedavala Vesna Kovač, predsednica Odbora.

Pored predsednice Odbora, sednici su prisustvovali članovi Odbora: Zoran Antić, Veroljub Arsić, Zoran Kasalović, Radmilo Kostić, Dušica Nikolić, Radojko Obradović, Dragan Tomić i Momo Čolaković i zamenici članova Odbora: Radoslav Komlenović, umesto člana Odbora Vojislava Vujića i dr Vladimir Marinković, umesto člana Odbora dr Milorada Mijatovića.

Sednici nisu prisustvovali članovi Odbora: Vojislav Vujić, Žika Gojković, mr Božidar Đelić, Bojan Đurić, dr Milorad Mijatović, Zoltan Pek, Aleksandar Senić i Đorđe Stojšić.

Na poziv predsednice Odbora, sednici Odbora su prisustvovali narodni poslanici, podnosioci amandmana: prof. dr Janko Veselinović, Srđan Milivojević i Srđan Miković.

Na poziv predsednika Odbora, sednici je prisustvovala Radmila Jagodić, pomoćnik ministra finansija, rukovodilac Sektora za imovinsko - pravne poslove.

Na predlog predsednice, Odbor je jednoglasno utvrdio

D n e v n i r e d

1. Razmatranje Predloga zakona o izmeni Zakona o javnoj svojini, u pojedinostima.

Pre prelaska na rad po utvrđenom dnevnom redu, Odbor je većinom glasova (devet za, dva nije glasalo) usvojio **zapisnik 51. sednice Odbora,** bez primedbi.

**Prva tačka dnevnog reda:** Razmatranje Predloga zakona o izmeni Zakona o javnoj svojini, u pojedinostima

U diskusiji su učestvovali: prof. dr Janko Veselinović, Radojko Obradović, Vesna Kovač, Radmila Jagodić, Zoran Kasalović, Srđan Milivojević, Srđan Miković i Veroljub Arsić.

Istaknuto je da se na sednicama Odbora, prilikom razmatranja izveštaja, više puta govorilo da, iz godine u godinu, Državna revizorska institucija u izveštajima o reviziji ukazuje na probleme koji se ponavljaju, a jedan od njih je nepostojanje evidencije imovine, kao i da javna preduzeća imaju poseban i ozbiljan problem, jer za podzemne instalacije nemaju potrebnu dokumentaciju. Ocenjeno je da svi državni organi i institucije, ne samo javna preduzeća, moraju da ulože napor da se izvrši popis imovine i sprovede Zakon o javnoj svojini.

Pomoćnik ministra finansija je rekla da je osnovni cilj Zakona da se popiše imovina i utvrdi šta kome pripada, šta je imovina države, lokalnih samouprava, javnih preduzeća i društava kapitala i da svoju imovinu upišu. Za praćenje popisa imovine javnih preduzeća, u skladu sa Zakonom, zadužena su ministarstva nadležna za oblast kojoj pripada delatnost javnog preduzeća.

Na osnovu člana 156. stav 3. Poslovnika Narodne skupštine, Odbor je podneo Narodnoj skupštini sledeći

I Z V E Š T A J

Odbor je, u skladu sa članom 164. stav 1. Poslovnika Narodne skupštine, razmotrio amandmane koje su podneli narodni poslanici na Predlog zakona o izmeni Zakona o javnoj svojini.

Odbor je odlučio da predloži Narodnoj skupštini da odbijesledeće amandmane:

- na član 1. koji je podneo narodni poslanik prof. dr Janko Veselinović, većinom glasova (1 za, 1 uzdržan i 9 protiv);

- na član 1. koji je podneo narodni poslanik Srđan Milivojević, jednoglasno (11 protiv);

- na član 1. koji je podneo narodni poslanik Srđan Miković, jednoglasno (11 protiv).

Za izvestioca Odbora na sednici Narodne skupštine određena je Vesna Kovač, predsednik Odbora.

Na sednici Odbora je vođen tonski zapis.

Sednica je zaključena u 10,10 časova.

SEKRETAR ODBORA PREDSEDNIK ODBORA

Milena Sandić Vesna Kovač